ORDE do 19 de decembro de 2008 pola que se establecen as bases reguladoras para a concesión de axudas a entidades sen ánimo de lucro, para facilitar a súa participación en materia ambiental, así como a súa convocatoria para o ano 2009.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 09/03/2009

A Consellería de Medio Ambiente e Desenvolvemento Sostible, segundo o establecido no artigo 11 do Decreto 232/2005, do 11 de agosto, polo que se fixa a estrutura orgánica dos departamentos da Xunta de Galicia, ademais do Decreto 1/2006, do 12 de xaneiro, polo que se establece a súa estrutura orgánica, é o órgano da Xunta de Galicia ao que corresponde o exercicio das competencias e funcións que, en materia de ambiente e conservación da natureza, se establecen nos artigos 27.15º e 30º, así como no artigo 29.4º, do Estatuto de autonomía de Galicia, e demais normativa de aplicación, en especial na normativa sobre protección ambiental de Galicia.
A participación da cidadanía e dos sectores sociais implicados na área ambiental constitúe un dos principios reitores da normativa existente en materia de ambiente. Neste senso, son numerosas as normas que, nos seus diferentes ámbitos de regulación, conteñen referencias á devandita participación e colaboración. Neste sentido, as leis 10/1997, do 22 de agosto, de residuos sólidos urbanos de Galicia, 1/1995, do 2 de xaneiro, de protección ambiental de Galicia, e 8/2002, do 18 de decembro, de protección do ambiente atmosférico, fan referencia expresa á tal participación.
Unha forma adecuada de posibilitar tal participación é a través das entidades que con esta fin creen os cidadáns, como instrumentos idóneos de canalización dos intereses ambientais dun determinado colectivo.
As entidades asociativas de carácter ambiental, ademais de canalizaren a participación pública, poden desenvolver programas de actividades de educación, sensibilización, promoción ou defensa dos valores ambientais, actividades que conforman un complemento das actuacións na materia levadas a cabo directamente polas administracións públicas.
Co obxectivo de potenciar unha actividade estable e participativa das entidades de carácter ambiental, así como os programas de actividades de contido ambiental por elas promovidos, considérase de interese establecer unha liña de axudas específica, segundo as bases contidas na presente orde.
O seu ámbito material contempla axudas, para gastos de funcionamento ordinario, para programas de actividades e para investimentos, Ademais, coa finalidade de favorecer a continuidade e estabilidade da actividade destas entidades, as axudas a programas e investimentos poderán abranguer dous exercicios. Para os efectos de límites e asignacións a cada tipo de axudas, establécese un tratamento diferenciado segundo o ámbito das asociacións e as súas federacións.
Respecto do ámbito subxectivo, poderán acollerse a estas axudas as entidades sen ánimo de lucro de carácter ambiental inscritas no rexistro administrativo creado polo Decreto 226/2007, do 22 de novembro, polo que se creou o Rexistro de Entidades de Carácter Ambiental da Comunidade Autónoma de Galicia, requisito xa previsto na disposición adicional única do referido decreto.
O réxime xeral das axudas e subvencións nesta Administración pública establécese nas disposicións básicas da Lei 38/2006, do 17 de novembro, xeral de subvencións, así como na Lei 9/2007, do 13 de xuño, de subvencións de Galicia. A nivel regulamentario a normativa principal constitúea o Decreto 287/2000, do 21 de novembro, no que non estea derrogado por pórense as súas normas á devandita lei. A presente orde cumpre coas exixencias da citada normativa.
Segundo as citadas disposicións, este programa de axudas sométese ao réxime de concorrencia competitiva, aínda que tamén se prevé a posibilidade de ratear o crédito entre os solicitantes que cumpran os requisitos exixidos, sendo competente para resolver, por delegación específica do titular da consellería, o seu secretario xeral, por proposta dunha comisión de avaliación creada para o efecto.
Co obxecto de poder resolver canto antes as solicitudes, de xeito que os beneficiarios dispoñan de máis tempo para desenvolveren as accións subvencionadas, a presente convocatoria tramítase de modo anticipado, ao abeiro do disposto na orde da Consellería de Economía e Facenda do 11 de febreiro de 1998. Así mesmo, téñense en conta as disposicións na materia recollidas no proxecto de Lei de orzamentos xerais desta comunidade autónoma para 2009.
Segundo o tipo de gastos que realizarán as entidades, correntes ou de investimento, consígnanse créditos con cargo aos capítulos IV e VII. Para favorecer a continuidade dos proxectos de investimento e programa de actividades que teñan tal carácter, consígnase crédito con cargo ao capítulo VII, tanto para o ano 2009 como para 2010, aínda que con distintas contías en cada unha das anualidades, tendo en conta as axudas xa aprobadas para o ano 2009 con cargo á convocatoria de 2008, segundo a orde desta consellería do 10 de xuño do dito ano.
Nos vindeiros exercicios, estas axudas financiaranse con cargo ás consignacións orzamentarias que, mediante disposición complementaria, se determinen anualmente, de acordo co contido da Lei de orzamentos xerais da Comunidade Autónoma de Galicia para cada exercicio. Para o vindeiro ano o devandito importe recóllese na disposición adicional primeira.
En virtude do anterior, no uso das atribucións que me confire o artigo 34 da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Finalidade, obxecto e beneficiarios.
1. A través da presente orde regúlanse as bases e convócanse, para 2009, axudas ás entidades de carácter ambiental. Para estes efectos, entenderase por entidade de carácter ambiental as asociacións, fundacións e outras entidades sen ánimo de lucro que teñan por fin primordial o estudo, a conservación, a promoción e/ou defensa dos recursos naturais e do ambiente.
2. Establécense tres tipos de axudas:
a) Para gastos de funcionamento, tales coma gastos de persoal, alugueres, comunicacións, enerxía, mantemento, reparación e outros de carácter ordinario, correspondentes ao ano 2009.
b) Para programas de actividades, para realizar en 2009 e/ou 2010, de estudo, educación, promoción, difusión e/ou defensa dos valores ambientais en temática directamente relacionada coas competencias da Consellería de Medio Ambiente e Desenvolvemento Sostible. Poderanse subvencionar os custos directos dos respectivos programas e investimentos de carácter inmaterial, tales coma cursos, seminarios, demostracións, elaboración e edición de estudos, informes e publicacións.
c) Para investimentos, que se realizarán en 2009 e/ou 2010. Son subvencionables os gastos derivados da dotación de infraestruturas básicas para o desenvolvemento dunha actividade estable, tales como o acondicionamento, equipamento e mobiliario de locais para oficinas, reunións e actividades, material de transporte, ou equipamentos e sistemas informáticos.
3. Poderán optar ás axudas contempladas nesta orde, nas condicións que nela se establecen, as entidades de carácter ambiental da Comunidade Autónoma de Galicia, que como tales estean inscritas no rexistro público creado polo Decreto 226/2007, do 22 de novembro (Diario Oficial de Galicia nº 239, do 12 de decembro). Para os efectos de aplicación desta orde, establécense tres tipos de entidades:
a) Entidades con carácter xeral: todas as inscritas no devandito rexistro.
b) Entidades de ámbito autonómico: entidades inscritas que estendan o seu ámbito de actuación, segundo os seus estatutos, ao conxunto da Comunidade Autónoma de Galicia.
c) Federacións: entidades inscritas que conten con polo menos 3 entidades adheridas, pola súa vez inscritas, sempre que así conste nos datos dispoñibles no rexistro.
4. A inscrición no citado rexistro deberá ter data anterior á da publicación da orde anual de convocatoria no Diario Oficial de Galicia. Tamén poderán solicitar as axudas aquelas entidades non inscritas que con anterioridade á publicación da citada orde no Diario Oficial de Galicia teñan presentado a correspondente solicitude de inscrición e achegado a documentación completa prevista no artigo 3.2º do Decreto 226/2007, do 22 de novembro.
5. Non poderán ser beneficiarias das axudas as entidades que se encontren nalgunha das seguintes situacións:
a) As vinculadas, directa ou indirectamente, segundo os seus estatutos, a unha administración pública.
b) As entidades incursas nalgún dos supostos previstos no artigo 10 da Lei 9/2007, do 13 de xuño, de subvencións de Galicia.
6. Os beneficiarios deberán cumprir os requisitos que se lles exixen no artigo 11 da devandita Lei 9/2007.
Artigo 2º.-Réxime e principios de aplicación.
1. As axudas reguladas na presente orde concederanse en réxime de concorrencia competitiva e baixo os principios de publicidade, obxectividade, transparencia, igualdade, non discriminación, eficacia e eficiencia.
2. Non obstante, segundo o disposto no artigo 19.3º da Lei 9/2007, o crédito destinado a subvencionar cada un dos tipos de axudas establecidas no artigo 1.2º, ratearase entre todas as solicitudes que cumpran os requisitos exixidos e acaden a puntuación mínima establecida para cada tipo de axuda se aquel non for de abondo para atender integramente todas as solicitudes que acaden a puntuación mínima.
Artigo 3º.-Ámbito territorial.
1. Con carácter xeral, as actividades deberanse levar a cabo dentro do territorio da Comunidade autónoma de Galicia.
2. Excepcionalmente, serán atendibles as solicitudes de axuda para a realización de gastos fóra do devandito ámbito territorial cando redunde en beneficio da difusión das políticas e programas ambientais desta Administración autonómica.
Artigo 4º.-Ámbito material e importe.
1. As axudas poderán acadar o 100% do custo, ata os importes e límites seguintes:
a) Para gastos de funcionamento correspondentes ao ano 2009:
a1) Con carácter xeral: ata 6.000 euros por cada entidade.
a2) Federacións: ata 2.500 euros adicionais por cada entidade federada e inscrita no Rexistro de Entidades de Carácter Ambiental, cun límite de 60.000 euros por federación.
a3) Asociacións de ámbito autonómico: ata 2.500 euros adicionais por cada delegación ou sección debidamente recoñecida e con funcionamento autónomo, circunstancia que deberá apreciarse obxectivamente (copia da asemblea anual da sección ou delegación, local social aberto ao público, etc.), cun límite de 30.000 euros por asociación.
b) Para programas de actividades que se van realizar nos anos 2009 e/ou 2010.
Límites:
b1) Con carácter xeral, ata un máximo de 10.000 euros por entidade e ano.
b2) Federacións: ata 1.000 euros adicionais por cada entidade federada e inscrita no Rexistro de Entidades de Carácter Ambiental, cun límite de 20.000 euros por federación.
b3) Asociacións de ámbito autonómico: ata 1.000 euros adicionais por cada delegación ou sección debidamente recoñecida e con funcionamento autónomo, circunstancia que deberá apreciarse obxectivamente (copia da asemblea anual da sección ou delegación, local social aberto ao público, etc.), cun límite de 10.000 euros por asociación.
c) Para investimentos que se realizarán nos anos 2009 e/ou 2010.
Límites:
c1) Federacións: ata 2.500 euros por cada entidade federada e inscrita no Rexistro de Entidades de Carácter Ambiental, cun límite de 60.000 euros por federación e ano.
c2) Asociacións de ámbito autonómico: ata 2.500 euros por cada delegación ou sección debidamente recoñecida e con funcionamento autónomo, circunstancia que deberá apreciarse obxectivamente (copia da asemblea anual da sección ou delegación, local social aberto ao público, etc.), cun límite de 30.000 euros por asociación.
2. Aos importes máximos sinalados nas alíneas a1) e b1) aplicaráselles un coeficiente corrector de 0,8 cando o ámbito territorial da entidade sexa comarcal, e de 0,6 cando sexa de ámbito local ou municipal.
3. As entidades beneficiarias de axudas para o ano 2009, aprobadas con cargo á convocatoria 2008, segundo Orde do 10 de xuño de 2008 (Diario Oficial de Galicia do 20 de xuño), só poderán percibir, para o ano 2009 e cada tipo de axudas, a diferenza entre as cantidades percibidas con cargo á convocatoria de 2008 para a dita anualidade e os límites establecidos nos puntos anteriores.
4. O crédito dispoñible distribúese do seguinte xeito:
a) Para gastos de funcionamento, ano 2009: 300.000 euros.
b) Programas de actividades: 601.428 euros para 2009 (dos cales 392.243 euros corresponden a axudas aprobadas con cargo á convocatoria 2008 e o resto, 209.185 euros, con cargo á presente convocatoria); e 450.000 euros para 2010.
c) Para programas de investimentos: 141.572 euros para 2009 (dos cales 51.572 euros corresponden a axudas aprobadas con cargo á convocatoria 2008 e o resto, 90.000 euros, con cargo á presente convocatoria); e 112.100 euros para 2010.
Dentro do mesmo capítulo orzamentario, as contías previstas nos puntos anteriores poderanse incrementar se sobrar crédito do inicialmente previsto para cada finalidade.
5. Dada a natureza dos investimentos subvencionables, estes deberán manterse afectos á fin para a cal se lle concedeu a subvención, como mínimo durante dous anos, ao abeiro do disposto no artigo 29.4º a) da Lei 9/2007, do 13 de xuño.
Artigo 5º.-Criterios de valoración.
1. As solicitudes para axudas que cumpran os requisitos establecidos, priorizaranse, para os efectos da súa aprobación e contía, segundo os seguintes criterios.
-Tipo a) Gastos de funcionamento:
i. Persoal contratado e medios propios: de 0 a 10 puntos.
ii. Proxecto de actividades que se desenvolverán no exercicio a que corresponde a convocatoria: de 0 a 10 puntos.
iii. Contido e presentación dos orzamentos da entidade, correspondentes aos exercicios 2008 e orzamentos de 2009: de 0 a 10 puntos.
iv. Ámbito territorial da entidade: de 0 a 10 puntos.
v. Traxectoria da entidade: de 0 a 10 puntos.
-Antigüidade da entidade: de 0 a 4 puntos.
-Número de socios da entidade: de 0 a 3 puntos.
-Actividades desenvolvidas no exercicio 2008: de 0 a 3 puntos.
vi. Utilización do galego na actividade cotiá da entidade: de 0 a 10 puntos.
-Como mínimo, as entidades deberán acadar un mínimo de 30 puntos para poderen recibir axuda.
-Tipo b) Programas de actividades:
i. Interese ambiental e incidencia social do programa: de 0 a 15 puntos.
ii. Concreción e coherencia do programa: de 0 a 15 puntos.
-Calendario: de 0 a 2 puntos.
-Descrición e concreción das actividades: de 0 a 5 puntos.
-Medios técnicos persoais e materiais: de 0 a 6 puntos.
-Número de beneficiarios: de 0 a 2 puntos.
iii. Viabilidade técnica e económica do programa: de 0 a 10 puntos.
iv. Actividades do programa para realizar en zonas da Rede Natura 2000 ou en localidades incluídas no perímetro de parques naturais: de 0 a 10 puntos.
v. Programas específicos de educación e sensibilización ambiental nos eidos da conservación dos recursos naturais, a xestión da auga, a xestión de residuos ou a sustentabilidade: de 0 a 10 puntos.
vi. Programas de actividades que impliquen a participación voluntaria activa: de 0 a 10 puntos.
vii. Experiencia na liña de traballo para a cal se presenta o programa: de 0 a 10 puntos.
viii. Pola utilización do galego na realización da actividade: de 0 a 10 puntos.
ix. Plan de avaliación e seguimento do programa: de 0 a 10 puntos.
Como mínimo, os programas de actividades deberán acadar 50 puntos para poderen recibir axuda.
Tipo c) Investimentos:
i. Investimentos de carácter estrutural que permitan un mellor desenvolvemento das actividades e programas: de 0 a 10 puntos.
ii. Investimentos ou equipamentos que permitan ou favorezan unha actividade continuada das entidades e a participación dos asociados e a cidadanía en xeral: de 0 a 10 puntos.
iii. Coherencia do investimento co proxecto de actividades: de 0 a 10 puntos.
iv. Coherencia da programación plurianual dos investimentos a partir dos realizados nos anos 2007-2008 e os previstos 2009-2010: de 0 a 10 puntos.
v. Traxectoria da entidade: de 0 a 10 puntos.
-Antigüidade da entidade: de 0 a 4 puntos.
-Número de socios da entidade: de 0 a 3 puntos.
-Actividades desenvolvidas no exercicio 2008: de 0 a 3 puntos.
Como mínimo, os proxectos de investimento deberán acadar 25 puntos para poderen recibir axuda.
Artigo 6º.-Solicitudes, presentación, documentación e prazo.
1. As solicitudes, xunto coa documentación adicional requirida, poderán presentarse dos seguintes xeitos:
a) En soporte papel:
No modelo que se xunta como anexo I, que estará ao dispor dos interesados nas delegacións provinciais da consellería, así como na súa secretaría xeral, en Santiago de Compostela. Así mesmo, tamén se poderán acadar na páxina web desta consellería
http://medioambiente.xunta.es/formularios.jsp.
Co fin de facilitar a súa formalización, as devanditas solicitudes poderán cubrirse directamente nos formularios publicados na devandita páxina web, imprimíndoos ulteriormente, para os efectos da súa presentación. Así mesmo, tamén poderán cubrirse a máquina ou á man, pero, neste último caso, con caracteres lexibles.
As solicitudes, que se dirixirán á Secretaría Xeral da Consellería de Medio Ambiente e Desenvolvemento Sostible, presentaranse no seu rexistro xeral, en Santiago de Compostela, ou no das respectivas delegacións provinciais daquela; así como en calquera outro lugar de acordo co establecido no artigo 38.4º da Lei 30/1992, de réxime xurídico das administracións públicas e do procedemento administrativo común.
b) Telematicamente:
Os solicitantes que posúan certificado dixital baixo a norma X.509 V3, expedido pola Fábrica Nacional de Moeda e Timbre-Real Casa da Moeda, poderán presentar a solicitude, coa documentación necesaria, transmitíndoas por vía telemática ao Rexistro Telemático da Xunta de Galicia, mediante a citada sinatura electrónica avanzada, no enderezo da internet
http://www.xunta.es/rexistro-telemático. Neste caso
, os solicitantes deberán xuntar, ademais, unha declaración responsable de que os documentos escaneados son orixinais e auténticos, sen prexuízo de que lle poida ser requirida a exhibición do documento orixinal en calquera momento da tramitación do procedemento. O representante legal da entidade que formule a presentación telemática deberá posuír o dito certificado dixital.
3. O prazo de presentación das solicitudes será dun mes, contado desde o día seguinte ao da publicación desta orde, con independencia do disposto na disposición adicional cuarta.
4. Xunto coa solicitude, en orixinal ou debidamente compulsada, deberase presentar a seguinte documentación:
Para gastos de funcionamento:
-Memoria acreditativa do emprego da lingua galega na actividade cotiá, de funcionamento interno e actuacións da entidade.
-Proxecto de actividades que se desenvolverán no exercicio a que corresponde a convocatoria.
-Orzamento detallado de previsión de gastos e ingresos correspondentes aos exercicios 2008 e 2009.
-Xustificación de recursos humanos, locais e demais medios empregados pola entidade no seu funcionamento ordinario.
Para programas de actividades:
-Memoria explicativa, que incluirá, como mínimo: denominación, obxectivos, caracterización dos destinatarios, actividades que se desenvolverán, con previsións estimativas de datas e localidades e, de ser o caso, o compromiso de levalas a cabo en galego.
-Previsión dos medios humanos precisos para a realización do programa e das actividades. Especialmente farase mención do número de persoas voluntarias que se estime que participarán na execución da actividade.
-Orzamento detallado, por anualidades, de ser o caso.
Para investimentos:
-Orzamento detallado de previsión de gastos e ingresos correspondentes ao exercicio a que corresponde a convocatoria.
-Proxecto de actividades que se desenvolverán no exercicio ou exercicios para o/s cales se solicita axuda.
-Memoria detallada dos investimentos para os cales se solicita a axuda, achegando, de ser o caso, facturas pro forma dos de maior contía.
-Programación plurianual de investimentos (investimentos realizados no 2007-2008 e previstos para o 2009-2010)
Para todo tipo de axudas:
-Acreditación da representación da persoa que actúa en nome da entidade, se non é a mesma que figura como representante daquela no Rexistro de Entidades de Carácter Ambiental.
-Tarxeta de identificación fiscal (CIF).
-NIF do presentador da solicitude.
-Ficha bancaria de terceiros, segundo o modelo que se anexa, cando se solicite un anticipo.
-Declaración do conxunto de todas as axudas solicitadas ou percibidas para a mesma finalidade de calquera administración pública ou entidade delas dependentes, no modelo que se xunta como anexo III.
As solicitudes presentadas por federacións que opten ás axudas adicionais previstas nas alíneas b2) e c1) do artigo 4.1º deberán presentar, ademais:
-Documentación acreditativa do número de entidades federadas.
As solicitudes presentadas por entidades de ámbito autonómico que opten ás axudas adicionais previstas nas alíneas b3) e c2) do artigo 4º.1:
-Documentación acreditativa que permita apreciar obxectivamente o número de delegacións ou seccións recoñecidas e con funcionamento autónomo (copia da asemblea anual da sección ou delegación, local social aberto ao público, etc.)
5. Cando algunha da documentación para presentar estea xa en poder de calquera órgano da Xunta de Galicia, o solicitante poderá indicar na súa solicitude, en vez de presentar directamente a documentación, o órgano ou dependencia en que esta se presentou ou, de ser o caso, a que emitiu o documento, sempre que non transcorresen xa cinco anos desde a finalización do procedemento no cal se presentase, segundo o disposto no artigo 20.3º da Lei 9/2007, do 13 de xuño.
6. De todos os xeitos, ao abeiro do establecido no parágrafo terceiro do artigo 20.3º da devandita lei, a presentación da solicitude polo interesado comportará a autorización á Secretaría Xeral da consellería para solicitar as certificacións de non ter débedas coa Administración pública da comunidade autónoma, así como de estar ao día no cumprimento das obrigas tributarias e coa Seguridade Social, para os investimentos de importe superior aos 3.000 euros, segundo o disposto no artigo 48.1º do proxecto de Lei de orzamentos da Comunidade Autónoma de Galicia para 2009; requisitos que, de ser o caso, deberán comprobarse antes de efectuar a proposta de resolución, así como da tramitación do pagamento.
7. Non obstante o disposto no punto anterior, o solicitante poderá denegar, expresamente, na solicitude, o consentimento para que a Secretaría Xeral solicite dos anteditos órganos a certificación acreditativa de tales requisitos.
Neste caso, coa solicitude abondará con presentar unha declaración responsable (anexo VI) de que non se ten débedas coa Facenda autonómica e de que se está ao día no cumprimento das obrigas fiscais coa Facenda estatal e coa Tesouraría da Seguridade Social, pero antes da proposta de resolución e do pagamento, deberá acreditar os devanditos aspectos a través dos respectivos certificados.
8. A presentación da solicitude comportará, igualmente, a autorización á secretaría xeral para incluír os datos presntados no rexistro administrativo regulado no Decreto 132/2006, do 27 de xullo, a que se alude no artigo 11º.3 desta orde.
Mais os interesados poderán facer constar na súa solicitude o seu dereito a que non se fagan públicos os seus datos cando concorra algunha das causas previstas no artigo 15.2º d) da Lei 9/2007, do 13 de xuño, de subvencións de Galicia.
Artigo 7º.-Tramitación.
1. O Servizo de Xestión Orzamentaria, como instrutor do procedemento (artigo 21.1º Lei 9/2007) revisará as solicitudes recibidas e a documentación presentada. No caso de estar incompleta, conter erros ou non se presentar toda a necesaria, requirirase ao solicitante para que no prazo de dez días emende a falta ou achegue os documentos precisos, advertíndolle que, en caso contrario, se arquivará sen máis trámite a súa solicitude, ao considerarse que desiste dela, ao abeiro do disposto no artigo 71 da Lei 30/1992, do 26 de novembro, segundo resolución que para o efecto se dicte, ao abeiro do establecido no artigo 42 da mesma disposición.
No expediente deberá figurar un informe do devandito órgano instrutor, acreditativo de que, segundo a documentación que figura no seu poder, se desprende que os posibles beneficiarios cumpren todos os requisitos necesarios para poderen acceder ás subvencións.
2. Completados os expedientes, poranse ao dispor da comisión de avaliación para o seu informe, segundo os criterios de valoración fixados no artigo 5º desta orde, do cal elevarán a correspondente proposta de resolución ao secretario xeral, órgano competente para resolver.
3. A devandita comisión estará integrada polo vicesecretario xeral, que a presidirá, e por un funcionario adscrito a cada un dos centros directivos da consellería, designados polo secretario xeral por proposta das persoas titulares deles.
Se algún dos seus membros non puider participar nunha sesión, por calquera causa, será substituído por un funcionario para o efecto designado polo titular do centro directivo a que pertenza o ausente.
4. Cando se teñan en conta na tramitación das solicitudes outros feitos, alegacións ou probas distintas das presentadas polo solicitante, o órgano instrutor, o Servizo de Xestión Orzamentaria, á vista do expediente e do informe da comisión de avaliación, formulará proposta de resolución provisoria, que notificará aos interesados, dándolles un prazo de 10 días para formular alegacións. Unha vez transcorrido ese prazo sen que se formulasen alegacións, entenderase aquela aceptada tacitamente.
5. No caso de que non se dea o suposto recollido no punto anterior, ou, de darse, unha vez estudadas as alegacións formuladas, a proposta de resolución provisoria converterase en definitiva.
A dita proposta definitiva notificaráselles aos interesados no suposto establecido no número 4 deste artigo.
Artigo 8º.-Resolución e recursos.
1. Realizados os trámites procedementais oportunos de instrución e avaliación, segundo o disposto no artigo anterior e na normativa procedemental de xeral aplicación, en especial a relativa ás subvencións públicas, logo de fiscalización do gasto, o secretario xeral ditará, de xeito motivado, a resolución que en dereito proceda, debendo conter a relación dos solicitantes aos cales se lles concede axuda, así como, de ser o caso, a desestimación do resto das solicitudes, nos correspondentes anexos.
2. O prazo para resolver será de cinco meses desde a publicación desta convocatoria.
3. A resolución ditada segundo o disposto no número 1 deste artigo pon fin á vía administrativa e contra ela cabe interpor, ao abeiro do establecido no artigo 46 da Lei 29/1998, do 13 de xullo, reguladora da xurisdición contencioso-administrativa, recurso contencioso-administrativo, segundo o establecido na devandita disposición, no prazo de dous meses desde a recepción da notificación da resolución ditada.
Non obstante, tamén caberá a interposición de recurso administrativo de reposición, perante o secretario xeral da consellería, no prazo dun mes desde a recepción da notificación da resolución impugnada.
4. Transcorrido o prazo indicado no punto 2 sen que se notifique resolución expresa, os solicitantes poderán entender desestimadas as súas solicitudes, segundo o disposto no artigo 23 da Lei 9/2007, do 13 de xuño, de subvencións de Galicia, sen prexuízo da obriga de resolver expresamente as solicitudes presentadas, de conformidade co previsto no artigo 42 da Lei 30/1992, do 26 de novembro, de réxime xurídico das administracións públicas e procedemento administrativo común.
Neste caso, o prazo para a interposición do recurso contencioso-administrativo será de seis meses desde que rematase o prazo para resolver e notificar.
Ademais, tamén caberá a interposición en vía administrativa de recurso potestativo de reposición, nos tres meses seguintes á finalización do prazo para resolver.
5. Os solicitantes que posúan certificado dixital baixo a norma X.509 V3, expedido pola Fábrica Nacional de Moeda e Timbre-Real Casa da Moeda, poderán presentar o dito recurso potestativo de reposición, coa documentación necesaria, transmitíndoo por vía telemática ao Rexistro Telemático da Xunta de Galicia, mediante a citada sinatura electrónica avanzada, no enderezo da internet
http://www.xunta.es/rexistro-telemático. Neste caso
, os recorrentes deberán xuntar, ademais, unha declaración responsable de que os documentos escaneados son orixinais e auténticos, sen prexuízo de que lle poida ser requirida a exhibición do documento orixinal en calquera momento da tramitación do recurso. O representante legal da entidade que formule telematicamente o recurso deberá posuír o dito certificado dixital.
6. Notificada a resolución definitiva de concesión, os solicitantes propostos como beneficiarios terán un prazo de dez días para a aceptación da axuda, entendéndose que esta se produce de modo tácito se no dito prazo non se producise manifestación expresa en senso contrario.
Artigo 9º.-Reformulación da solicitude.
Nas solicitudes de axuda para a realización de actividades, cando o importe que se conceda, segundo a proposta de resolución, provisoria ou definitiva, segundo os casos, sexa inferior ao solicitado, porase tal aspecto en coñecemento do interesado, para que, no prazo de dez días, este poida reformular a súa solicitude e axustar os compromisos e as condicións á subvención outorgable.
En todo caso, a dita reformulación deberá respectar o obxecto, condicións e finalidade da subvención, así como os parámetros de valoración establecidos e que serviron de base para a valoración da solicitude orixinaria.
Artigo 10º.-Anticipos.
1. Ao abeiro do disposto no artigo 31.6º da Lei 9/2007, do 13 de xuño, de subvencións, e no artigo 16.2º do Decreto 287/2000, do 21 de novembro, poderán efectuarse anticipos nos seguintes supostos:
-Para investimentos e programas de actividades: por resolución motivada do secretario xeral, por petición do interesado, cando a actuación requira pagamentos inmediatos, poderase conceder, cada ano, un anticipo de ata o 50% do importe subvencionado no correspondente exercicio.
-Para gastos ordinarios de funcionamento: para as axudas que non superen os 6.010 euros, poderase acordar, na resolución de concesión, un anticipo de ata o 50 % do importe concedido.
No caso de se superar o antedito importe, o dito anticipo será dun 10%, se así o solicita o interesado e presenta, xa coa solicitude, xustificación dos gastos en que xa se ten incorrido, ou nos que se vai incorrer de modo inmediato e que demandan un financiamento anticipado.
2. No caso das subvencións concedidas para investimentos e programas de actividades, cando o importe dos anticipos supere os 30.051 euros, será obrigatoria a constitución de garantía mediante seguro de caución ou aval solidario que abranga, como mínimo, ata o 31 de xaneiro do ano seguinte ao exercicio en que se concede o anticipo.
Esta garantía deberá cubrir o importe do aboamento anticipado, máis os xuros deste, calculados segundo o tipo de xuro legal do diñeiro vixente para o exercicio no que este se solicite, (en 2009 o 5,50%) entre a data da solicitude e as indicadas no parágrafo anterior.
A garantía presentarase ante a secretaría xeral no prazo de quince días desde a notificación da resolución de concesión.
Artigo 11º.-Publicidade.
1. A Secretaría Xeral publicará no taboleiro de anuncios dos servizos centrais da consellería a relación que conteña os aspectos indicados no artigo 15.2º c) da Lei 9/2007, do 13 de xuño.
2. Ao abeiro do disposto no artigo 15 da Lei 9/2007, do 13 de xuño, de subvencións de Galicia, a Secretaría Xeral da Consellería de Medio Ambiente e Desenvolvemento Sostible, publicaranse no Diario Oficial de Galicia as subvencións concedidas, expresando a convocatoria, programa e crédito orzamentario a que se imputen, beneficiario, cantidade concedida e finalidade da subvención. Igualmente, farase na páxina web oficial da Consellería de Medio Ambiente e Desenvolvemento Sostible, segundo o artigo 13.4º da Lei 4/2006, do 30 de xuño, de transparencia e boas prácticas na Administración pública galega.
A presentación da solicitude leva implícita a autorización para o tratamento necesario dos datos dos beneficiarios e da súa publicación.
Non será necesaria a publicación nos supostos previstos no artigo 15.2º da Lei 9/2007, do 13 de xuño, de subvencións de Galicia. O beneficiario poderá facer constar o seu dereito a que non se fagan públicos os seus datos no suposto previsto na letra d) do parágrafo 2 do devandito artigo 15 da Lei 9/2007, do 13 de xuño.
3. As resolucións de concesión da subvención incluiranse no Rexistro Público de Subvencións dependente da Consellería de Economía e Facenda, ao cal fai referencia o artigo 16 da Lei 9/2007, e regulado no Decreto 132/2006, do 27 de xullo, sen prexuízo do disposto no artigo 5 da Lei orgánica 15/1999, do 13 de decembro, de protección de datos de carácter persoal. Os datos incorporados a el poderán ser obxecto de rectificación, cancelación e oposición polo interesado, e segundo a autorización do solicitante que figura no número 3 do anexo I desta orde. Os datos incorporados a el poderán ser obxecto de rectificación, cancelación e oposición polo interesado.
No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito a que non se fagan públicos os seus datos.
4. O beneficiario terá a obriga de publicitar a axuda concedida en toda actividade subvencionada durante a realización dela, así como nos anuncios e programas previos, de ser o caso, á súa realización e, de ser o caso, nas publicacións, segundo se dispón no artigo 15.3º da devandita Lei 9/2007, do 13 de xuño.
Pola mesma razón, tamén deberá pór un cartel, en lugar ben visible, preferentemente no acceso ao recinto, no caso das subvencións concedidas para investimentos materiais.
Artigo 12º.-Modificación da resolución de concesión.
Calquera alteración das condicións que motivaron a concesión da subvención e, en todo caso, a obtención concorrente doutras concedidas polas demais administracións públicas ou entes dependentes delas, así como por entes privados, nacionais ou internacionais, poderá dar lugar á modificación da resolución de concesión, segundo o disposto no artigo 17.4º da Lei 9/2007, do 13 de xuño.
Artigo 13º.-Compatibilidade.
1. As axudas establecidas nesta orde serán compatibles con outras que, para a mesma finalidade, concedan outras administracións públicas ou entes delas dependentes; así como por entidades privadas.
Non obstante, serán incompatibles con calquera outra con cargo ao orzamento da Consellería de Medio Ambiente e Desenvolvemento Sostible.
2. En todo caso, a obtención de axudas concorrentes non poderá superar o custo total da actividade ou investimento. En caso de que se superase este, o importe da axuda minorarase o necesario para non superar este límite.
Artigo 14º.-Xustificación e aboamento.
1. Unha vez efectuado o investimento ou realizado o gasto ou a actividade, o beneficiario deberá solicitar o aboamento do importe da axuda (anexo V) logo de xustificación, en documentación orixinal ou copia compulsada, segundo os casos:
-Facturas orixinais.
-Contrato de traballo, nóminas e documentos de cotización á Seguridade Social.
-De ser o caso, acreditación do importe, procedencia e aplicación, dos fondos propios, ou doutras subvencións ou recursos, destinados ao obxecto subvencionable.
-Xustificación de ter solicitado tres ofertas no caso de subvencións solicitadas para subministracións, asistencias, servizos, cando a adquisición supere os 12.000 euros, ao abeiro do disposto no artigo 29.3º da Lei 9/2007, do 13 de xuño. Neste suposto, deberase aportar unha memoria en que se xustifique o motivo de selección da oferta escollida.
-De ser o caso, acreditación de realización en lingua galega da actividade subvencionada, ou da actividade ordinaria da entidade, mediante declaración do representante legal, acompañada dun exemplar do estudo elaborado, carteis e demais soportes publicitarios utilizados, documentación dos relatorios, ou documentos internos da entidade, etc., segundo proceda.
-Ficha de transferencia bancaria, no modelo que se xunta como anexo IV.
2. Ademais, deberán presentar declaración adicional do conxunto de todas as axudas solicitadas ou concedidas para a mesma finalidade, para os efectos do establecido nos dous artigos precedentes.
3. A data máxima para a xustificación será o 30 de novembro, de 2009 e 2010, para investimentos; e do 5 de decembro de 2009 para os gastos de funcionamento.
4. Para os efectos do disposto no artigo 27.2º da Lei 9/2007, do 13 de xuño, permitirase a subcontratación total da actividade obxecto da subvención, agás cando, aumentando o custo da actividade subvencionada, non forneza valor engadido ao contido dela.
5. Se o custo xustificado da actividade ou investimento for inferior ao que figura na resolución de concesión, manterase a axuda pero diminuirase proporcionalmente o seu importe, sempre que coa parte realmente executada se poida entender cumprida a finalidade da subvención.
6. Terá a consideración de gasto realizado, para os efectos do disposto no artigo 29.2º da Lei 9/2007, do 13 de xuño, o xustificado a través dos documentos indicados no número 1) deste artigo, sen que haxa que acreditar o aboamento previo do seu importe. Non obstante, a secretaría xeral poderá solicitar en calquera momento que o beneficiario acredite, no prazo de dez días desde a recepción do requirimento, o efectivo pagamento dos gastos xustificados.
7. Xustificación telemática: os solicitantes que posúan certificado dixital baixo a norma X.509 V3, expedido pola Fábrica Nacional de Moeda e Timbre-Real Casa da Moeda, poderán presentar a xustificación, coa documentación necesaria, transmitíndoas por vía telemática ao Rexistro Telemático da Xunta de Galicia, mediante a citada sinatura electrónica avanzada, no enderezo da internet
http://www.xunta.es/rexistro-telemático. Neste caso
, os solicitantes deberán xuntar, ademais, unha declaración responsable de que os documentos escaneados son orixinais e auténticos, sen prexuízo de que lle poida ser requirida a exhibición do documento orixinal en calquera momento da tramitación do procedemento. O representante legal da entidade que formule a presentación telemática deberá posuír o dito certificado dixital.
Artigo 15º.-Información e control.
1. Os solicitantes e beneficiarios quedan sometidos ás actuacións de comprobación e control efectuadas polo órgano competente para resolver, así como ás de control financeiro desenvolvidas pola Intervención Xeral da Comunidade Autónoma, segundo o establecido na Lei 9/2007, do 13 de xuño, de subvencións de Galicia.
2. Ademais, deberanlle facilitar á secretaría xeral da consellería toda a información e documentación complementaria que esta estime precisa para a concesión ou aboamento do importe da subvención.
3. Os beneficiarios deberán conservar, para os efectos de comprobación e control, os documentos xustificativos da aplicación dos fondos percibidos polo menos durante cinco anos desde o derradeiro pagamento.
4. Nas subvencións ás federacións, para activos tanxibles superiores a 60.000 euros, no seu cómputo individual, deberase proceder á comprobación material do investimento pola secretaría xeral, do que dará constancia no expediente mediante acta de conformidade asinada, tanto polo representante daquela como da federación.
Artigo 16º.-Revogación.
O incumprimento das obrigas asumidas polo beneficiario implicará o reintegro do importe percibido, xunto cos xuros de demora, ao abeiro do establecido na Lei 9/2007, do 13 de xuño, de subvencións de Galicia.
Artigo 17º.-Infraccións e sancións.
1. O réxime de infraccións e sancións establecido nesta orde é o previsto no título IV da Lei 9/2007, do 13 de xuño, de subvencións de Galicia.
2. O procedemento sancionador será o establecido no Real decreto 1398/1993, do 4 de agosto, polo que se aproba o Regulamento do procedemento para o exercicio da potestade sancionadora.
Disposicións adicionais
Primeira.-Financiamento.
1. As axudas establecidas nesta orde financiaranse con cargo ás aplicacións orzamentarias que deseguido se indican, nas cales existe crédito adecuado e suficiente para o efecto:
-15.01.541 A 481.0: 300.000 euros na anualidade de 2009.
-15.01.541 A 781.0:
* 2009: 299.185 euros.
* 2010: 500.000 euros.
2. Poderase acordar, segundo as dispoñibilidades orzamentarias do momento, o incremento do crédito inicial establecido nesta convocatoria, tramitando o oportuno expediente orzamentario de xeración, ampliación ou incorporación de crédito, de conformidade co artigo 31.2º da Lei 9/2007, do 13 de xuño, de subvencións de Galicia.
Segunda.-Contía das axudas e anualidades.
Para ulteriores convocatorias anuais, o importe das axudas, así como a súa distribución en anualidades e entre os distintos programas, que nesta figuran no artigo 4º, determinarase na respectiva orde de convocatoria.
Terceira.-Delegación de funcións.
Apróbase a delegación de funcións do titular da Consellería de Medio Ambiente e Desenvolvemento Sostible no secretario xeral, para conceder ou denegar as axudas obxecto desta orde, contida no seu artigo 8º.1º.
Cuarta.-Convocatorias sucesivas.
No caso de que, atendidas as solicitudes presentadas nesta convocatoria, haxa un remanente de crédito, poderase reabrir o prazo, tantas veces como se considere oportuno, ata esgotar a consignación orzamentaria, por orde publicada no Diario Oficial de Galicia para a presentación de novas solicitudes, logo de informe da Intervención Delegada.
Disposicións derradeiras
Primeira.-Desenvolvemento.
Facúltase o secretario xeral para ditar, no ámbito das súas competencias, as instrucións necesarias para o desenvolvemento e cumprimento do establecido nesta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2008.
Manuel Vázquez Fernández
Conselleiro de Medio Ambiente
e Desenvolvemento Sostible
Ver referencia pdf "04700D011P114.PDF"
Ver referencia pdf "04700D012P128.PDF"